‌ତାପସୀ ପନ୍ନୁ‌  (ଜନ୍ମ: ୧ ଅଗଷ୍ଟ ୧୯୮୭) ଜଣେ ଭାରତୀୟ କଥାଚିତ୍ର ଅଭିନେତ୍ରୀ ଏବଂ ମଡେଲ, ଯିଏକି ଦକ୍ଷିଣ ଭାରତୀୟ ଚଳଚ୍ଚିତ୍ର ସ‌ହ ହିନ୍ଦୀ କଥାଚିତ୍ରରେ ଅଭିନୟ କରନ୍ତି  । ତାପସୀ ଜନେ ସଫ୍ଟଓୟାର ଇଞ୍ଜିନିୟର ଭାବରେ କାର୍ଯ୍ୟ କରୁଥିଲେ । ଏହା ପରେ ଅଭିନୟ ଦୁନିଆରେ ପ୍ରବେଶ କରିବା ପୂର୍ବରୁ ସେ ମଡେଲିଂରେ ଯୋଗ ଦେଇଥିଲେ ଏବଂ କିଛି ବିଜ୍ଞାପନରେ ମଧ୍ୟ ଅଭିନୟ କରିଥିଲେ । ୨୦୦୮ରେ ତାପସୀ ‌ପାଣ୍ଟାଲୁନ୍‌ସ୍ ଫେମିନା ମିସ୍ ଫ୍ରେସ୍ ଫେସ୍‌ ଏବଂ ‌ସାଫି ଫେମିନା ମିସ୍ ବିଉଟିଫୁଲ ସ୍କିନ୍‌ ପୁରସ୍କାର ମଧ୍ୟ ଜିତିଥିଲେ । ତାପସୀ ମଡେଲିଂରେ ଯୋଗଦେବାପରେ ୨୦୧୦ରେ ତେଲୁଗୁ ଚଳଚ୍ଚିତ୍ର ‌ଝୁମ୍ମାଣ୍ଡି ନାଦମ୍‌ରେ ଅଭିନୟ କରିବାର ପ୍ରଥମ ସୁଯୋଗ ପାଇଥିଲେ । ଏହା ପରେ ସେ ‌ଆଦୁକଲାମ‌, ‌ବାସ୍ତଦୁ ନା ରାଜୁ‌ ଏବଂ ‌ମିଷ୍ଟ ପର୍‌ଫେକ୍ଟ‌ ଭଳି ସଫଳ ଚଳଚ୍ଚିତ୍ରରେ ଅଭିନୟ କରିଥିଲେ । ତାଙ୍କ ଅଭିନୀତ ତାମିଲ ଚଳଚ୍ଚିତ୍ର ‌ଆଦୁକଲମ‌ ୫୮ତମ ଜାତୀୟ ଚଳଚ୍ଚିତ୍ର ପୁରସ୍କାର ୬ଟି ଜାତୀୟ ପୁରସ୍କାର ପାଇଥିଲା । ତେଲୁଗୁ ଏବଂ ତାମିଲ ଚଳଚ୍ଚିତ୍ର ବ୍ୟତୀତ ତାପସୀ ମାଲାୟଲମ୍ ଚଳଚ୍ଚିତ୍ରରେ ମଧ୍ୟ ଅଭିନୟ କରିଥିଲେ । ହିନ୍ଦୀ କଥାଚିତ୍ର ‌ଚସ୍‌ମେ ବଦୁର୍‌ ଜରିଆରେ ତାପସୀ ହିନ୍ଦୀ କଥାଚିତ୍ର ଜଗତରେ ଅଭିନୟ ଆରମ୍ଭ କରିଥିଲେ । ସଫଳତମ ହିନ୍ଦୀ କଥାଚିତ୍ର ‌ବେବି‌ ଏବଂ ‌ପିଙ୍କ୍‌ରେ ତାପସୀ ମଧ୍ୟ ଅଭିନୟ କରିଥିଲେ । ପ୍ରାରମ୍ଭିକ ଜୀବନ ଏବଂ ମଡେଲିଂ ତାପସୀ ୧ ଅଗଷ୍ଟ ୧୯୮୭ରେ ନୂଆଦିଲ୍ଲୀରେ ଏକ ଶିଖ୍ ପରିବାରରେ ଜନ୍ମଗ୍ରହଣ କରିଥିଲେ । ତାଙ୍କର ଗୋଟିଏ ଭଉଣୀ ଅଛି, ଶାଗୁନ୍ ପନ୍ନୁ, ଯିଏକି ଭବିଷ୍ୟତରେ ଅଭିନୟ ଦୁନିଆରେ ପ୍ରବେଶ କରିବାର ଲକ୍ଷ୍ୟ ରଖିଛନ୍ତି । ତାପସୀ ନୂଆଦିଲ୍ଲୀର ମାତା ଜୟ କୌର ପବ୍ଲିକ ସ୍କୁଲରୁ ବିଦ୍ୟାଳୟ ଶିକ୍ଷା ଶେଷ କରିବା ପରେ କମ୍ପ୍ୟୁଟର ବିଜ୍ଞାନରେ ଗୁରୁ ତେଗ୍ ବାହାଦୁର୍ ଇନିଷ୍ଟିଚିଉଟ୍ ଅଫ୍ ଟେକ୍ନୋଲୋଜିରୁ ପ୍ରଯୁକ୍ତିବିଦ୍ୟାରେ ସ୍ନାତକ ହାସଲ କରିଥିଲେ । ଏହାପରେ ସେ ଜଣେ ସଫ୍ଟଓୟାର ଇଞ୍ଜିନିୟର ଭାବରେ କାର୍ଯ୍ୟ କରିଥିଲେ । ‌ଚେନାଲ ଭି‌ଦ୍ୱାରା ଆୟୋଜିତ କାର୍ଯ୍ୟକ୍ରମରେ ତାପସୀ ମନୋନୀତ ହେବା ପରେ ସମ୍ପୂର୍ଣ୍ଣରୂପେ ମଡେଲିଂରେ ଯୋଗଦେଇଥିଲେ ଏବଂ ଧିରେଧିରେ ଅଭିନୟ ଦୁନିଆରେ ପ୍ରବେଶ କରିଥିଲେ । ଅଭିନୟ ଜୀବନ ତାପସୀ ୨୦୧୦ରେ ତେଲୁଗୁ ଚଳଚ୍ଚିତ୍ର ‌ଝୁମ୍ମାଣ୍ଡି ନାଦମ୍‌ରେ ଅଭିନୟ ଆରମ୍ଭ କରିଥିଲେ । ଏହି ଚଳଚ୍ଚିତ୍ରଟି ମୁକ୍ତିଲାଭ କରିବା ପରେ ପରେ ତାପସୀ ତିନୋଟି ତେଲୁଗୁ ଚଳଚ୍ଚିତ୍ର ପାଇଁ କାର୍ଯ୍ୟ ପାଇଥିଲେ । ଏହାପରେ ସେ ‌ଆଦୁକଲାମ‌, ‌ବାସ୍ତଦୁ ନା ରାଜୁ‌, ‌ମିଷ୍ଟ ପର୍‌ଫେକ୍ଟ‌ ଏବଂ ‌ବୀରା‌ ଭଳି ସଫଳ ଚଳଚ୍ଚିତ୍ରରେ ଅଭିନୟ କରିଥିଲେ । ତାପସୀ ୨୦୧୩ରେ ହିନ୍ଦୀ ଚଳଚ୍ଚିତ୍ର ‌ଚସ୍‌ମେ ବଦୁର୍‌‌ ଜରିଆରେ ହିନ୍ଦୀ କଥାଚିତ୍ର ଜଗତରେ ଅଭିନୟ ଆରମ୍ଭ କରିଥିଲେ । ଏହା ପରେ ସଫଳତମ ହିନ୍ଦୀ କଥାଚିତ୍ର ‌ବେବି‌ରେ ଅଭିନେତା ଅକ୍ଷୟ କୁମାରଙ୍କ ଅଭିନୟ କରିଥିଲେ । ବେବି ଚଳଚ୍ଚିତ୍ରର ସଫଳତା ପରେ ତାପସୀ ଅଭିନେତା ଅମିତାଭ ବଚ୍ଚନଙ୍କ ସ‌ହ ‌ପିଙ୍କ୍‌ ଭଳି ସଫଳ ଚଳଚ୍ଚିତ୍ରରେ ଅଭିନୟ କରିଥିଲେ ।